《赠张弋阳诗》
魏晋·张翰

时道玄旷，阶轨难寻。散缨放冕，负剑长吟。昆弟等志，托兹幽林。

玄墨澄气，虚静和心。

惟我友爱，缠绵往昔。易尚去俗，携手林薄。轻露给朝，遗英饱夕。

逍遥永日，何求何索。

潜光重阴，抱悴如荣。绝路既续，舍我遐征。刺带皇域，升降都城。

爰赖爰慕，忡予中情。

负薪弗克，耕者妨力。仲仪弹弦，顾瞻先职。遗其绵绵，忧心惨恻。

乃抗乃拔，释我绕邑。

将逝命驾，陟彼郊圻。和鸾摇响，载驱载驰。言告分别，言告言归。

心怨辞苦，张高弦哀。

杨柳可卷，去在斯时。流液可年，岂云旋归。行役必偕，伤我长离。

借喻孤禽，矜翼翩栖。

昔我惟乐，群居多跱。今我斯怀，缠绵万里。人亦有分，或通或否。

行矣免致，我诚永已。

作者简介：张翰，西晋文学家，字季鹰，父亲是三国孙吴的大鸿胪张俨。吴郡吴县（今苏州）人。生卒年不详，葬于芦墟二十九都南役圩。张翰性格放纵不拘，时人比之为阮籍，号“江东步兵”。齐王执政，辟为大司马东曹掾，见祸乱方兴，以秋风起思吴中菰菜、莼羹、鲈鱼为由辞官而归。